
Brønnøysundregistrene
Høringssvar til veileder ved tilgjengeliggjøring av data fra offentlig sektor

	Sammendrag
· Veilederen er et nyttig og oppdatert kunnskapsvirkemiddel for mer enhetlig tilgjengeliggjøring av data.
· Den bør gi vesentlig mer praktisk veiledning om viderebruk av beskyttede data og mekanismene i dataforvaltningsforordningen artikkel 5.
· Bruk og prosesser rundt testdata er også relevant og bør tas inn i veilederen.
· Presis begrepsbruk, praktiske eksempler, tydelig skille mellom krav og anbefalinger og bedre synliggjøring av data.norge.no vil styrke veilederens effekt.


Opplysninger om avsender
Navn: Registerenheten i Brønnøysund (Brønnøysundregistrene)
Avsenderkategori: ☒ Offentlig virksomhet (statlig, kommunal eller fylkeskommunal)
1. Veilederens relevans og nytteverdi
På hvilken måte kan veilederen være nyttig for offentlige virksomheter som tilgjengeliggjør data?
Brønnøysundregistrene mener veilederen gir en nyttig og oppdatert oversikt over sentrale rettslige krav og anbefalinger ved tilgjengeliggjøring av data fra offentlig sektor. Det er særlig positivt at krav og anbefalinger om metadata, standardisering, maskinlesbarhet, programmeringsgrensesnitt (API-er) og FAIR-prinsippene er samlet i én framstilling. Dette kan bidra til mer enhetlig praksis på tvers av forvaltningen og gjøre det enklere for virksomhetene å navigere i et komplekst regelverkslandskap.
Veilederen legger også et godt grunnlag for at data skal bli enklere å finne, forstå, vurdere og ta i bruk. For å få størst mulig praktisk verdi kan den med fordel suppleres med ett eller flere gjennomgående eksempler.
Dekker veilederen behovene til brukere av offentlige data?
Veilederen dekker mange sentrale behov knyttet til åpne data. Den framhever synlige og forståelige metadata, åpne og standardiserte formater, oppdaterte data, API-er, komplett nedlasting, faste identifikatorer og FAIR-prinsippene. Dette er viktige forutsetninger for at data skal kunne tas i bruk på en forutsigbar måte.
Samtidig er det et vesentlig udekket behov knyttet til viderebruk av beskyttede data. En stor del av verdiskapingspotensialet ligger i data som ikke kan gjøres fullt åpne, men som kan tilgjengeliggjøres gjennom egnede tekniske, organisatoriske og rettslige tiltak. Veilederen omtaler beskyttede data som kategori, men gir i liten grad praktisk støtte til hvordan slike data faktisk kan gjøres tilgjengelige innenfor gjeldende rett. Dette utdypes under kapittel 4, «Andre innspill».
Hva kan offentlig sektor gjøre for å sikre at veilederen blir tatt i bruk og har positiv effekt?
Knytte veilederen til konkrete eksempler, arkitekturmønstre og felleskomponenter som viser hvordan anbefalingene kan omsettes til praksis.
Etablere og vedlikeholde en eksempelsamling med norske løsninger for åpne og beskyttede data, inkludert juridiske, organisatoriske og tekniske forutsetninger.
Gi tydelig veiledning om prioritering, roller, ansvar og nødvendig kompetanse, slik at virksomhetene kan innarbeide rådene i styring, anskaffelser og systemutvikling.
Følge opp bruken av veilederen gjennom faglige nettverk, erfaringsdeling og regelmessig oppdatering i takt med regelverk, standarder og teknologi.
Dersom det stilles krav om at datasettbeskrivelser skal gjøres synlige på data.norge.no, bør det samtidig legges bedre til rette for at tjenesten blir kjent og aktivt markedsført overfor private aktører. 
Brønnøysundregistrene opplever at data.norge.no fortsatt er relativt lite kjent i privat sektor. Det innebærer i praksis at vi også må publisere informasjon om egne tilgjengeliggjøringstjenester på egne nettsider for å nå relevante brukere. Økt kjennskap til data.norge.no vil kunne bidra til mer bruk av offentlige data og redusere behovet for parallelle informasjonskanaler hos den enkelte virksomhet.
Veileder framfor retningslinjer
Brønnøysundregistrene støtter at de eksisterende retningslinjene erstattes av en veileder. En veileder er fleksibel og kan oppdateres raskere i takt med teknologisk utvikling, nye bruksmønstre og regelverksendringer. 
Samtidig kan en veileder oppfattes som mindre forpliktende. Det er derfor viktig at den tydelig skiller mellom bindende krav og anbefalt praksis, og at den forvaltes aktivt med versjonshistorikk, endringslogg og planmessig oppdatering.
Når oppdateringen begrunnes med teknologisk utvikling, utviklingen i bruk av offentlige data og den foreslåtte dataforvaltningsloven, bør de viktigste endringene som følger av dette også komme tydelig fram i innholdet. Dette gjelder særlig tilrettelegging for viderebruk av beskyttede data.
2. Skillet mellom krav og anbefalinger
Skillet mellom krav og anbefalinger framstår i hovedsak som hensiktsmessig og forståelig. 
Flere anbefalinger, særlig om metadata, identifikatorer, semantikk, datakvalitet og FAIR, vil i praksis være avgjørende for å realisere målene om deling, gjenfinning og viderebruk, selv om de ikke alltid er eksplisitte lovkrav. Ofte er disse detaljert gjennom standarder. Veilederen kan med fordel synliggjøre denne sammenhengen uten å framstille anbefalingene som rettslig bindende, eksempelvis ved å legge inn en kolonne på linje med «krav/anbefaling/regelverk/gjelder» osv., kalt «standard» e.l. 
3. FAIR-prinsippene
Verdi og gjennomførbarhet
Brønnøysundregistrene støtter bruk av FAIR-prinsippene som referanseramme. Prinsippene bidrar til at data blir enklere å finne, få tilgang til, sammenstille og gjenbruke. Det er særlig verdifullt at veilederen knytter FAIR til metadata, identifikatorer, standardiserte protokoller, semantikk, lisensiering og beskrivelse av opphav.
På sikt kan det også vurderes om FAIR-prinsippene i større grad bør integreres som en gjennomgående struktur i veilederen, fremfor å bli presentert som et eget, avsluttende kapittel. 
Ambisjonsnivåene
Ambisjonsnivåene er et nyttig pedagogisk virkemiddel, men vi mener det med fordel kan presiseres at nivåene er retningsgivende, og at rekkefølgen ikke må hindre virksomheter i å prioritere enkeltprinsipper som har høy verdi eller følger av konkrete brukerbehov. Veilederen kan gjerne suppleres med et gjennomgående eksempel på hva lavt, middels og høyt ambisjonsnivå innebærer for et gitt datasett.
Norsk oversettelse av «Findable»
Brønnøysundregistrene anbefaler å bruke «gjenfinnbar» som anbefalt term. «Søkbar» beskriver én mekanisme, mens «gjenfinnbar» favner bredere og omfatter at data og metadata kan identifiseres, refereres til og finnes igjen ved hjelp av blant annet varige identifikatorer, metadata og katalogisering. 
Man kan eventuelt vurdere å skrive «gjenfinnbar (søkbar)»  ved første omtale, for å støtte forståelsen.
4. Andre innspill
Ordforklaringer og presis bruk av «offentlig virksomhet» og «åpne data»
Brønnøysundregistrene anbefaler at man i veilederen bruker termen «offentlig virksomhet» konsekvent når det er offentlig sektor som omtales. Virksomhetsbegrepet brukes tradisjonelt som en fellesbetegnelse som også omfatter private virksomheter. En presisering reduserer risikoen for uklarhet og gjør begrepsbruken mer konsistent med nasjonalt arbeid med informasjonsforvaltning og nasjonale grunndata.
Vi foreslår at ordforklaringene endres til:
Med data fra offentlig sektor mener vi alle typer data offentlige virksomheter sitter på.
Med offentlig virksomhet mener vi offentlige organer i statlig og kommunal sektor, samt offentlige foretak.
Henvisning: Nasjonale grunndata, temaområdet «Virksomhet»: https://informasjonsforvaltning.github.io/nasjonale-grunndata/#Virksomhet
Vi anbefaler også å at man i veilederen benytter Digdirs allerede etablerte definisjon på «åpne data», eventuelt at man oppdaterer definisjonen i den eksisterende veilederen for tilgjengeliggjøring av åpne data.
Henvisning: Avsnittet «Hva er åpne data?»:
Veileder for tilgjengeliggjøring av åpne data


Bruk og prosesser knyttet til testdata
Bruk og prosesser knyttet til testdata kunne med fordel også blitt omtalt i veilederen. Brønnøysundregistrene opplever at det er betydelige variasjoner i hvordan testdata håndteres og hvilke rutiner som benyttes i offentlig sektor. Det kan derfor være hensiktsmessig at veilederen også gir føringer eller anbefalinger for etablering, tilgjengeliggjøring og bruk av testdata. Dette vil kunne bidra til mer ensartet praksis og gjøre det enklere for både offentlige og private aktører å utvikle og teste løsninger som benyttes på tvers i samfunnet.
Manglende fokus på viderebruk av beskyttede data
Brønnøysundregistene ønsker også å gi et innspill vedrørende behandling av beskyttede data i veilederen. Bakgrunnsnotatet viser til den foreslåtte dataforvaltningsloven som en sentral grunn til å oppdatere de eksisterende retningslinjene. Et viktig formål med dataforvaltningsforordningen er å legge bedre til rette for viderebruk av visse kategorier beskyttede data. Dette formålet gjenspeiles etter vårt syn i for liten grad i veilederen.
Dataforvaltningsforordningens fortalepunkt 6 peker på at tilgjengeliggjøring av slike data kan forutsette tekniske og rettslige prosesser som er både tids- og kunnskapskrevende. Konsekvensen er utilstrekkelig bruk av data som ellers kan ha verdi. Nettopp her bør en veileder fungere som et kunnskapsvirkemiddel som reduserer terskelen for trygg og lovlig tilgjengeliggjøring.
Artikkel 5 angir mekanismer som kan gjøre viderebruk mulig, blant annet anonymisering eller annen behandling av data, kontroll med resultater fra behandling, tilgang i et sikkert behandlingsmiljø og bistand knyttet til innhenting av samtykke eller tillatelse. Bestemmelsen pålegger også medlemsstatene å sikre at offentlige organer har nødvendige ressurser til å etterleve artikkelen.
Det er derfor et vesentlig gap at veilederen ikke gir praktisk omtale av disse mekanismene. Vi anbefaler et eget kapittel eller underkapittel om viderebruk av beskyttede data, med beslutningsstøtte og eksempler som viser hvordan krav til rettslig grunnlag, tilgangsstyring, behandling, kontroll og dokumentasjon kan ivaretas.
Norske eksempler bør brukes aktivt
Veilederen bør suppleres med norske eksempler som viser hva som allerede er mulig. Relevante eksempler er Microdata.no for analyse uten direkte tilgang til identifiserbare opplysninger, og samtykke- og autorisasjonsbaserte tjenester i Altinn, blant annet samtykkebasert lånesøknad, eBevis og tjenester utviklet i DSOP-samarbeidet. Maskinporten er også relevant som del av infrastrukturen for sikker, maskinell datautveksling.
Brønnøysundregistrene viste også til disse eksemplene i sitt høringssvar til NOU 2024:14 «Med lov skal data deles». Der ble det framhevet at Microdata.no og samtykkebaserte tjenester tydeliggjør formålet med artikkel 5 og viser hvordan slike mekanismer kan skape samfunnsnytte.
Viderebruk legger også til rette for gjenbruk
Når det legges til rette for viderebruk av beskyttede data for næringsliv, forskning og sivilsamfunn, etableres mekanismer som også kan benyttes til gjenbruk i offentlig sektor. Offentlige virksomheter kan for eksempel bruke sikre analysemiljøer eller få tilgang til data gjennom samtykke og autorisasjon. Det motsatte gjelder ikke nødvendigvis: løsninger som kun er utviklet for intern offentlig gjenbruk, åpner ikke automatisk for viderebruk utenfor forvaltningen.
Innsatsen bør derfor prioriteres der den både kan gi ressursbesparelser og bedre oppgaveløsning i offentlig sektor, og verdiskaping og innovasjon i næringslivet. Dette er i tråd med det nasjonale prinsippet om at data skal deles og brukes på en måte som gir verdi for næringslivet, offentlig sektor og samfunnet.
5. Kilder og henvisninger
Dataprioriteringsrådet (2026): Veileder ved tilgjengeliggjøring av data fra offentlig sektor.
Dataprioriteringsrådet (2026): Notat – Bakgrunn for veileder.
Prop. 54 LS (2025–2026): Lov om datadeling og dataforvaltning (dataforvaltningsloven).
Forordning (EU) 2022/868 om europeisk dataforvaltning, særlig fortalepunkt 6 og artikkel 5.
Brønnøysundregistrenes høringssvar til NOU 2024:14 «Med lov skal data deles»: https://www.regjeringen.no/no/dokumenter/horing-nou-202414-med-lov-skal-data-deles/id3053841/?uid=51217bf8-dca8-4567-bcb6-178b34fbd615
Nasjonale grunndata, temaområdet «Virksomhet»: https://informasjonsforvaltning.github.io/nasjonale-grunndata/#Virksomhet

